b"\n_START_ARTICLE_\nVerdeta d\xe2\x80\x99ull blanc\n_START_SECTION_\nDistribuci\xc3\xb3\n_START_PARAGRAPH_\nEs distribueix pel Marroc, Tun\xc3\xadsia, tota Europa excepte Isl\xc3\xa0ndia i Creta, Sib\xc3\xa8ria i Amur.\n_START_SECTION_\nImago\n_START_PARAGRAPH_\nEnvergadura alar d'entre 24 i 30 mm. Destaca la seva coloraci\xc3\xb3 verda del revers (amb una petita franja discont\xc3\xadnua blanca a les ales posteriors), aspecte que a la pen\xc3\xadnsula Ib\xc3\xa8rica nom\xc3\xa9s comparteix amb Callophrys avis i lleugerament amb Tomares ballus, sol que aquesta darrera esp\xc3\xa8cie tamb\xc3\xa9 presenta tonalitats taronjoses i les verdes estan localitzades a les ales posteriors; en canvi \xc3\xa9s molt similar amb la primera: per diferenciar-les amb certesa s'ha d'observar la pil\xc2\xb7lositat del front (espai entre els dos ulls), roig en C. avis. Anvers uniforme de color marr\xc3\xb3 fosc. Dimorfisme sexual gaireb\xc3\xa9 inexistent.\n_START_SECTION_\nLarva\n_START_PARAGRAPH_\nEruga polim\xc3\xb2rfica, d'aspecte rabassut i recoberta d'una fina pil\xc2\xb7lositat, mostrant l'aspecte t\xc3\xadpic d'una eruga de lic\xc3\xa8nid.\n_START_SECTION_\nH\xc3\xa0bitat\n_START_PARAGRAPH_\nLa seva distribuci\xc3\xb3 per diferents regions clim\xc3\xa0tiques \xc3\xa9s una mostra de la poca exig\xc3\xa8ncia que t\xc3\xa9 l'esp\xc3\xa8cie en aquest \xc3\xa0mbit; per tant, pot arribar a ser molt variat. L'eruga s'alimenta d'una \xc3\xa0mplia varietat de vegetals: Cytisus, Genista, Chamaespartium, Chamaecytisus, Ulex, Anthyllis, Dorycnium, Onobrychis, Helianthemum, Rubus, Cornus, Arbutus, Vaccinium, Rhamnus, Frangula, Hippophae rhamnoides...\n_START_SECTION_\nPer\xc3\xadode de vol i hibernaci\xc3\xb3\n_START_PARAGRAPH_\nUna generaci\xc3\xb3 a l'any. Els imagos es poden observar entre mar\xc3\xa7 i juny, depenent del clima de la regi\xc3\xb3. S'han registrat alguna vegada individus nous al juliol. Hibernaci\xc3\xb3 com a pupa en llocs protegits, com sota les pedres, sota les molses..."